A decedat caricaturistul editorialist Cristian Mihăilescu

Vă anunţ cu tristeţe decesul tatălui meu, caricaturistul editorialist Cristian Mihăilescu. Vă las mai jos un anunţ In memoriam si apreciez un răspuns din partea dvs. referitor la primirea si eventuala publicare. Anunţăm cu inimile îndurerate dispariţia pe 26 octombrie 2022 a caricaturistul Cristian Mihăilescu la vârsta de 73 de ani.

Spirit fin, atent observator al anilor de după Revoluţie, acesta a fost un cronicar grafic al timpurilor trăite pe care le-a desenat efemer în ziare şi reviste prin caricatura de presă. Ora, România Liberă, Zig-Zag, Expres, Expres Magazin, Libertatea, Românul, Independentul, Meridian, Infractorul, Poliţia Română, Economistul, Baricada, Ultimul Cuvânt, Ziua, Evenimentul Zilei, Monitorul de Bucureşti, Privirea, Curentul, Adevărul, Gândul, Mediafax, Profitul Agricol, Independența română – Independența prin cultură – o enumerare a publicaţiilor cu care a colaborat intens, pentru unele fiind şi Secretar General de Redacţie – Ultima Soluţie, Ziua, Privirea, Monitorul de Bucureşti.

Anii aceştia plini, nopțile nedormite, stresul închiderii ediţiei unui cotidian l-au consumat intens, boala de inimă l-a obligat să se pensioneze prematur. A continuat să întreţină blogul personal Gândul Meu şi rubrica permanentă pentru ziarul Gândul. Ultimul an, după un accident vascular cerebral, a fost unul de mare suferinţă dar în care printr-o voinţă incredibilă s-a străduit să continue să facă caricaturi ajutându-se de mâna stângă pentru colaborările sale cu Mediafax şi Profitul Agricol. Amintirea sa va fi păstrată vie de către familie, de cei ce l-au cunoscut şi va fi dusă mai departe de desenele şi ilustraţiile sale. Drum lin! Cu mulțumiri, Raluca Martis – fiica

Contents